**José Luis Penado Gómez**, nado en Pontevedra en 1928 e finado na mesma cidade o 13 de setembro de 2016, foi un escultor galego. Dotado dunha óptica moi persoal, deixou unha abundante obra, a maioría realizada en ferro, o seu material fetiche.

Traxectoria
-----------

Dende a súa xuventude amosou interese pola arte, tanto plástica coma musical. Asistiu a clases de debuxo e pintura con Castelao e Laxeiro. A súa estancia en Madrid para facer o servizo militar permitiulle ampliar o seu horizonte artístico, descubrindo obras como as de Julio González. Os seus inicios na escultura foron traballando a madeira, pero na década de 1950 emigrou a Venezuela, vivindo en Caracas, onde traballou na metalurxia, como encargado nun taller de soldadura. Alí asimilou novas técnicas e a partir dese momento entregouse por completo ó ferro, material co que creou as súas obras máis notables.

Volveu a España en 1965 e instalouse na súa Pontevedra natal. Dous anos máis tarde realizou a súa primeira exposición na Sala de Información e Turismo, na que xa amosaba o seu interese polo oficio artesanal da forxa. Despois realizou mostras en Madrid, Vigo, Ourense, Salamanca, Valladolid, Sevilla, Barcelona e Pamplona.

En 1996 tivo lugar unha exposición de esculturas súas na Casa de Galicia de Madrid.

Xa como artista consolidado incorporou novos materiais á súa obra, o aceiro e o bronce, e nos seus últimos anos incorporou o estaño e engadiu cor á súa mirada abstracta sobre a natureza.

No ano 2014 foi protagonista dunha exposición antolóxica que organizou o Museo de Pontevedra, no Edificio Sarmiento.

Faleceu na súa cidade natal o 13 de setembro de 2016.

Obra
----

*Monumento á árbore* en Pontevedra.
Foi un creador moi prolífico, realizando pezas para diferentes institucións públicas e privadas e tamén para diferentes templos de Galicia, destacando a impresionante cruz monumental situada na igrexa neogótica de Caritel.
Na Pousa, entre Caritel e Forzáns, estaba situada unha escultura en homenaxe o *Can de palleiro*, encargada por Manuel Cordo Boullosa en 1973 e desaparecida desde 2016.

Foi autor da popular figura do papagaio Ravachol situada na praza da Peregrina, en Pontevedra. Tamén destaca o monumento urbano *Aí veñen os mariñeiros* situado na praza Elíptica da Coruña e o *Monumento á árbore*, situado na praza de Barcelos de Pontevedra.

Tamén existen obras súas no Museo de Pontevedra e no Museo Taurino de Pamplona.

Premios e recoñecementos
------------------------

* Premio Meigas e Trasnos de Sarria, en 1973
* Primeiro premio do Concello do Grove, en 1981.
* Título de "Amigo de Pontevedra", en 1996

Notas
-----

1. ↑  Castro & Castro Couso 1996.
2. ↑  Penado & de San Ildefonso Rodríguez 2014.
3. ↑  Martínez Plasencia, Mercedes; Sánchez Cora, Teresa (2004). *Memoria Escrita dun Pobo. 1500-1936* **V**. Deputación de Pontevedra. ISBN 978-84-8457-201-5.
4. ↑  "Indignación en Caritel polo roubo do monumento ao can de palleiro". *PontevedraViva*. 20 de maio de 2016.
5. ↑  "O ferro escultórico de José Luis Penado amósase no Edificio Sarmiento". *Pontevedra Viva*. 18-10-2014. Consultado o 09-11-2023.
6. ↑  García de Burgos, Carmen (15-09-2016). "O escultor do baleiro que soldaba a antollo o ferro e a súa propia vida". *La Voz de Galicia*. Consultado o 09-11-2023.
7. ↑  Barral, Serxio (21-10-2019). "A nova vida da praza de Barcelos". *La Voz de Galicia*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***José Luis Penado Modificar a ligazón no Wikidata*** |

### Bibliografía

* Castro, X. Antón; Castro Couso, Alberto (1996). *José Luis Penado del 4 al 30 de junio, Casa de Galicia, Madrid*. Xunta de Galicia, Secretaría Xeral da Presidencia. ISBN 84-453-1702-4.
* Cendán Caaveiro, Susana (2002). "José Luis Penado Goméz". *Autores galegos*. Vol. 2: Figuracións-Abstraccións. Nova Galicia Edicións. ISBN 84-96070-05-0.
* Fernández Bañuelos, Paula (2009). *Tan cerca, tan lejos*. Museo de Arte Contemporánea Gas Natural Fenosa: Arte Contemporáneo y Energía AIE. ISBN 978-84-613-5601-0. OCLC 733848272.
* Penado, José; San Ildefonso Rodríguez, Beatriz de (2014). *Ideas soldadas: do 17 de outubro ó 16 de novembro de 2014, Museo de Pontevedra, Edificio Sarmiento*. Museo de Pontevedra. ISBN 978-84-95632-66-1.
* "Penado Gómez, José Luis". *Enciclopedia Galega Universal*. Ir Indo. 1999-2002. ISBN 84-7680-288-9.

### Ligazóns externas

* "José Luis Penado Gómez". *Afundación*.
* "Bibliografía de escultura gallega: José Luis Penado Gómez, Pontevedra, 1928". *Pintores de Galicia*.

|  |  |
| --- | --- |
| Control de autoridades | 
* Wd: Q50931650
* WorldCat
* VIAF: 87416451
* BNE: XX1678521
* Dialnet: 4842682

 |